‘Wonderwerk-seun’ neem eerste treë ná ongelukAlwyn Griebenow Alwyn Griebenow (20), die jong man van Port Elizabeth wat verlede maand kritieke beserings opgedoen het toe hy tydens ŉ ongeluk uit ŉ bakkie geslinger is, het gister sy eerste treë ná die ongeluk langs sy hospitaalbed geneem. Maroela Media het vroeër berig dat Alwyn se familie dankbaar is vir ŉ “reeks wonderwerke” wat sedert die ongeluk gebeur het. Dit sluit onder meer in dat sy vriend hom in die donker op die ongelukstoneel kon vind danksy blink strepe onderaan Alwyn se skoene en dat Alwyn se longfunksie binne enkele dae in die hospitaal verbasend goed herstel het. Alwyn en sy vriend was twee weke gelede laat die aand op pad terug van ŉ geleentheid wat deur ŉ wildbewaringsorganisasie aangebied is, toe die ongeluk naby Alexandria buite Port Elizabeth gebeur het. Die vermoede is dat Alwyn se vriend agter die stuurwiel aan die slaap geraak het en Alwyn is tydens die ongeluk uit die bakkie geslinger. Alwyn se oom, Bertus Griebenow, het Vrydag aan Maroela Media gesê Alwyn kon met behulp van ŉ fisioterapeut Donderdag reeds ŉ paar treë om sy hospitaalbed neem en ŉ rukkie in ŉ stoel sit. Hy het ook begin om sagte kos te eet en kan reeds ŉ bietjie praat. Hy kry tans spraakterapie. Alwyn sal na verwagting vandag na die Aurora-hospitaal vir rehabilitasie oorgeplaas word. Volgens ŉ Whatsapp-boodskap van Alwyn se suster, Anmari, is Alwyn steeds baie moeg en slaap hy vas wanneer hy lank wakker was of baie moes konsentreer. “Maar hy is weer vars en vrolik wanneer hy na sy ‘energie-slapie’ wakker word,” sê sy. Intussen gaan dit net so goed met Hilux, Alwyn se hond wat agterop die bakkie was ten tyde van die ongeluk. Hilux het ook beserings in die ongeluk opgedoen, maar volgens die familie het hy intussen goed herstel. “Hy slaap sommer nou saam met ons op die bed vandat hy so ‘broos’ is. Hy weet duidelik wanneer om sy kans te vat,” skerts Anmari. “Ons bid dat Alwyn hierdie ongelooflike tweede kans wat die Here hom gegee het ten goede sal gebruik en dat hy God sal eer vir al die wonderwerke wat hy in hierdie tyd oor hom uitgespreek het. Hy het hierdie nuwe lewe alleen deur God se genade ontvang.”